Ouers ruk op na Pretoriase laerskool oor AfrikaansLaerskool Theresapark (Foto: Facebook) Ouers van Afrikaanse leerders aan Laerskool Theresapark in Akasia, Pretoria, het Vrydag na dié skool opgeruk omdat daar glo teen hul kinders gediskrimineer word. Daar word beweer dat die skool se Afrikaanse leerders twee weke kennis gegee is om die parallelmediumskool te verlaat. Die kinders moet na bewering ook in stoorkamers skoolgaan terwyl daar glo oop klaskamers beskikbaar is. Daar word voorts beweer dat Afrikaanse leerders op die skoolterrein geïntimideer en gedreig word, sê Devon Hofmeyr, een van die stigterslede van die Bittereinders-jeugbeweging. Minstens 40 ouers en lede van die publiek het vanoggend buite die skool bymekaargekom waar die jeugbeweging ’n memorandum aan die skool en die Gautengse departement van onderwys oorhandig het. Daar word in die memorandum onder meer geëis dat elke Afrikaanse leerder sy of haar skoolloopbaan in Afrikaans by die skool mag voltooi, dat Afrikaanse leerders uit die sogenaamde stoorkamerklasse geskuif word en dat die departement ondersoek instel na die bewerings wat geopper is. Die skool en departement word ingevolge die memorandum tot 4 Februarie geleentheid gebied om aan dié eise te voldoen voordat verdere stappe gedoen sal word. “Die ouers soek antwoorde, maar niemand gee vir hulle antwoorde nie,” sê Hofmeyr aan Maroela Media. Steve Mabona, woordvoerder van die departement, sê die departement is bewus van die situasie by Laerskool Theresapark en het die memorandum ontvang. “Ons wil dit wel duidelik stel dat daar teen geen leerder in enige van ons skole gediskrimineer sal word op grond van hul taalvoorkeur nie.” Mabona sê die departement is bewus daarvan dat daar baie min Afrikaanse leerders by die betrokke skool ingeskryf is terwyl die meerderheid leerders in Engels onderrig word met Afrikaans of Setswana as tweede taal. Hy verduidelik dat die skool verskille ruimtes, waaronder stoorkamers, in klaskamers omskep het om leerders van alle tale so goed moontlik te akkommodeer en dat dit hoegenaamd nie gedoen is om teen leerders te diskrimineer nie. Daar sal Maandag met die ongelukkige ouers vergader word. Die skool wou Vrydag by navraag geen kommentaar lewer oor die bewerings nie.